קנאים חרדים יידו אבנים אל עבר רכבו של רב פיקוד מרכז בצה"ל, סא"ל הרב ישי איתן - וניפצו את החלון האחורי • הרב התלונן במשטרה - ושוטרים פתחו בסריקות אחר המיידים

הפרקליטות הגישה כתב אישום נגד חרדי שתקף חייל חרדי? את הקנאים זה ממש לא מפחיד: אמש (שלישי) רגמו קנאים חרדים את רכבו של סא”ל הרב ישי איתן – רב פיקוד מרכז בצה”ל.

התקיפה התרחשה קרוב לשעה 22:00, כאשר הרב נסע עם רכבו ברחוב יחזקאל, סמוך לשכונת מאה שערים בירושלים.

האבנים שיידו הקנאים פגעו ברכב וניפצו את החלון האחורי.

הרב עצמו, שנסע להגיש תלונה בתחנת המשטרה ב’מגרש הרוסים’, לא נפגע פיזית מהאבנים.

כוחות ממשטרת ירושלים הוזנקו אל זירת התקיפה וערכו סריקות במטרה לאתר את מיידי האבנים.

לפני ארבעה חודשים הותקף במאה שערים מפקד מחלקה דתי בגדוד החרדי בגבעתי, כאשר הגיע לבקר שני חיילים בודדים, בנים למשפחות חרדיות ממאה שערים, המשרתים ביחידתו.

בצאתו מביתו של אחד החיילים הוא הותקף באלימות קשה. “חיכו לו 50 ילדים כשבידיהם ביצים וטיטולים, ועוד כ-30 מבוגרים שאחזו בידיהם בלוקים ואבנים, עם מבטי רצח בעיניים. הוא התחיל לברוח, תוך כדי שהם משליכים עליו אבנים וביצים”, סיפרו בני משפחתו.

המפגינים פגעו ברכבו של הקצין, נינו של רב הכותל, הרב מאיר יהודה גץ זצ”ל, וניפצו את השמשה האחורית. “כשהוא הגיע אל הרכב, הם רגמו אותו באבנים, שברו את הזכוכית האחורית – שאר האוטו ממוגן, וניסו להשחית את החלונות האחרים.

“הם ניסו להוציא אותו בכח מהרכב”, סיפרו בני המשפחה. “ילדים נשכבו על הכביש שלא יוכל להמשיך בנסיעה… זה היה מחריד”.

התקיפה גרמה לזעזוע בציבור, וגררה גינויים מכל גוני הקשת הפוליטית.

שלושה שבועות מאוחר יותר נעצר חשוד מרכזי במעשה.